## La Generalitat avança en l’aplicació de les iniciatives educatives, culturals i laborals previstes en el pla Endavant

*** El vicepresident segon segon per a la Recuperació, Medi Ambient, Infraestructures i Territori manté un encontre de treball amb el conseller d’Educació i el seu equip tècnic**

El vicepresident segon per a la Recuperació, Medi Ambient, Infraestructures i Territori, Vicente Martínez Mus, s’ha reunit amb el conseller d’Educació, Cultura, Universitats i Ocupació, José Antonio Rovira i els seus respectius equips amb l’objectiu d’avançar les actuacions en l’àmbit educatiu, cultural i laboral previstes en el pla Endavant.

La Generalitat ha iniciat esta setmana una agenda de reunions de treball entre departaments amb l’objectiu de reforçar la coordinació en l’execució del pla de recuperació Endavant i avançar en les actuacions de reconstrucció. Estes trobades, que se succeiran durant les pròximes setmanes amb la resta de les àrees, tenen com a finalitat revisar el grau de desenrotllament del pla i ajustar la col·laboració entre les diferents conselleries. La reunió amb l’equip de la Conselleria d’Educació se suma a les reunions mantingudes a principi d’esta setmana amb la vicepresidenta primera, Susana Camarero, i els consellers Marian Cano i Miguel Barrachina i els seus respectius equips.

Martínez Mus ha destacat que, després de la riuada, en un primer moment es va posar en marxa el pla Recuperem per a atendre l’emergència i començar les primeres actuacions de reparació. Al mateix temps, ha recordat, es va dissenyar i va aprovar el pla Endavant, “un full de ruta per a recuperar el territori i les condicions de vida de la ciutadania i per a reforçar la prevenció enfront de futurs episodis”.

En estos moments, el pla Endavant compta amb aproximadament la mitat de les iniciatives, 166 de 343, en curs o completades, i es continua “avaluant la implantació de la resta de mesures, coordinant esforços i tractant de ser més eficaços, conscients com som que alguns projectes, especialment els que comporten l’execució de grans obres, necessiten terminis d’execució més llargs”, ha assenyalat Martínez Mus.

Per la seua banda, el conseller d’Educació ha assenyalat que, després de la riuada, més de 48.000 alumnes de 115 centres educatius van quedar sense classe, “i en desembre de 2024 tot l’alumnat ja havia représ l’activitat lectiva en diferents modalitats. A més, este curs 2025-2026 ha començat amb el 100 % de l’alumnat estudiant en el seu municipi. Actualment ens trobem en la fase de recuperació dels centres educatius”.

Així mateix, Rovira ha destacat les ajudes per a la reactivació de les persones treballadores autònomes i microempreses afectades per la riuada “de les quals s’han beneficiat 18.358 autònoms i s’han destinat 102.322.000 euros”. A més, el conseller s’ha referit a altres línies d’ajudes de protecció social als autònoms i a les persones que s’han vist afectades per expedients temporals de regulació d’ocupació.

Des de la Conselleria d’Educació s’està treballant en una tercera fase de reconstrucció invertint en la recuperació de les infraestructures educatives, culturals i Espais Labora, entre altres accions.

Fecha: 20/11/2025